91 beeste op Mpumalanga-plaas vergiftigFoto: Verskaf Hein Barnard het aan Maroela Media gesê daar is Sondagaand gif in die beeste se voerbakke gegooi, wat daartoe gelei het dat 91 bulle, koeie en kalfies oor die volgende twee dae dood is. “Ek bly nie self op die plaas waar die beeste aangehou word nie, maar die voorman daar het my Maandagoggend gebel en gesê daar lê ŉ klompie beeste dood in die kamp,” het Barnard vertel. “ŉ Paar van die ander beeste wat nog gelewe het, was siek. Ons het die veearts ontbied om te kom kyk en hulle het toetse gedoen. Dit het toe later aan die lig gekom dat daar gif in die voerbakke gegooi is,” het hy gesê. Volgens Barnard is daar sinksulfiet in die voerbakke gegooi wat gewoonlik gebruik word om peste te beheer. “Dit is beslis ŉ geval van opsetlike saakbeskadiging. Dit is uit kwaadwilligheid gedoen, geen ander rede nie,” het Barnard gesê. Die skade beloop tussen R900 000 en R1 miljoen. “Die kalfies wie se ma’s dood is, moes ek vir die bure gee, want hulle sal met die hand grootgemaak moet word en dit is nou saaityd; ek het nie tyd om na die kalfies om te sien nie. Dit is eintlik ekstra hartseer wanneer daar in ag geneem word watse gestoei dit was om hierdie beeste deur die winter te kry. Hulle was deel van ŉ groot trop van ongeveer 450 beeste en met die droogte moes hulle honderde bale elke week gevoer word. Ons het reusekoste aangegaan om hulle deur die droogte te kry, net sodat hulle vergiftig kan word.” Hy het gesê hoewel hy nie wil bespiegel wie moontlik vir die vergiftiging verantwoordelik kan wees nie, word sy plase al ŉ geruime tyd deur boosdoeners geteiken. “Ek sukkel verskriklik met skaapdiefstal. Hulle rig baie skade op my plase aan en ek gee elke keer ŉ saak by die polisie aan, maar niks gebeur daarna nie. Ek weet nie of die polisie nie die mannekrag het om die sake te ondersoek of wat nie, maar dit kan nie so aangaan nie.” Maroela Media het die polisie om kommentaar genader en wag op terugvoer.